### Beslutningstema

I denne sag træffes beslutning om anlægsbevilling og frigivelse af rådighedsbeløb til etablering af legestue i Tønder by.

### Historik

I forbindelse med etableringen af stordagplejen i Tønder by godkendte Børn- og Skoleudvalget den 6. december 2022 og Kommunalbestyrelsen den 22. december 2022 at inddrage bygningen på [adresse] i Tønder til formålet. Bygningen på [adresse] blev på daværende tidspunkt anvendt til heldagslegestue til byens dagplejere. Siden har dagplejerne i Tønder by ikke haft mulighed for at mødes i en heldagslegestue. Børn- og Skoleudvalget er løbende blevet orienteret om sagen ift. mulighederne for etablering af en heldagslegestue i Tønder. Ved udvalgsmødet den 11. juni 2024 blev forskellige løsningsforslag drøftet og videregivet til forvaltningen. Børn- og Skoleudvalget tilkendegav et ønske om, at der findes en snarlig løsning på etablering af en heldagslegestue. Ved udvalgsmødet den 10. september blev Børn- og Skoleudvalget forelagt en status om sagen, som fortsat ikke indebar en løsning i forbindelse med heldagslegestue.

### Sagsfremstilling

Børn- og Skoleudvalget og forvaltningen har stor opmærksomhed på den manglende legestue til dagplejerne i Tønder by. På forårets dialogmøder og på udvalgsmøderne er der løbende drøftet forskellige tiltag og muligheder i forbindelse med etablering af en ny legestue til dagplejerne. Dagplejerne i Tønder by har siden september 2023 haft muligheden for at mødes én gang om måneden i en gymnastiksal på [adresse]. Fra og med august 2024 har dagplejerne fået mulighed for at mødes to formiddage om ugen i den pågældende gymnastiksal. Denne løsning har vist sig ikke at være optimal.

I løbet af år 2024 har forvaltningen i samarbejde med Team Ejendom drøftet og undersøgt på flere forskellige løsningsmuligheder i forbindelse med etablering af en heldagslegestue i Tønder by. Senest er muligheden for etablering af en legestue i Tønder Hallerne blevet undersøgt nærmere. Her viser det sig, at være gode muligheder for etablering af en heldagslegestue med mulighed for egen indgang til forældre, børn og personale. Der er gode indendørs- og udendørsarealer til rådighed, der vil kunne gøres anvendelige til legestue.

### Økonomi

Jf. vedhæftet overslagsbudget beløber etableringen af legestuen sig til 1.971.250 kr.

Det skal bemærkes, at en stor del af økonomien ligger i brandtiltagene, hvilket skyldes at etableringen af legestuen kræver, at der ansøges om ændret anvendelse jf. bygningsreglementet

Udgiften kan afholdes via anlægspuljen "Renoveringspuljen for dagtilbud 2024-2025", hvor der samlet er afsat 5,116 mio. kr. Under forudsætning af, at der i sagen om [adresse] i Bredebro frigives 1,145 mio. kr., vil der være et restbeløb på 3,971 mio. kr.

### Indstilling Fagchefen for Skole og Dagtilbud indstiller,

at der gives anlægsbevilling og frigivelse af rådighedsbeløb på 1.971.250 kr. til etablering af heldagslegestue i Tønder Hallerne,

at etableringen af heldagslegestuen finansieres af det afsatte rådighedsbeløb fra "Renoveringspulje dagtilbud 2024-2025", og

at indstillingen videresendes til Økonomiudvalget og Kommunalbestyrelsen.

**Beslutning fra Børn- og Skoleudvalget, 14. januar 2025, pkt. 5:**

Forvaltningen er efter udsendelse af dagsordenen blevet gjort opmærksom på, at der ikke skal betales for byggeledelse. Overslagsbudgettet reduceres derfor med 154.100 kr.

Udvalget anbefaler, at der gives anlægsbevilling og frigivelse af rådighedsbeløb på 1.817.150 kr. til etablering af heldagslegestue i Tønder Hallerne finansieret af det afsatte rådighedsbeløb fra "Renoveringspulje dagtilbud 2024-2025".

**Beslutning fra Økonomiudvalget, 22. januar 2025, pkt. 8:**

Indstillingen anbefales.

### Beslutning

Indstillingen godkendt.

Dan Lauritsen Gad (V) deltog ikke i mødet.